Il-Maltco tagħti €50,000 lill-Fondazzjoni Logħob Responsabbli
Il-kumpanija Maltco tat €50,000 lill-Fondazzjoni għal-Logħob Responsabbli. Is-Segretarju Parlamentari għas-Servizzi Finanzjarji u l-Ekonomija Diġitali, Clayton Bartolo, qal li l-gvern irid isib bilanċ bejn it-tkattir tal-industrija tal-logħob fl-istess waqt li jindirizza l-eċċessivita' fil-logħob tal-azzard. Qal li huwa kruċjali li tkun l-industrija stess li tirrregola lilha nnifisha. Żied li l-gvern se jkompli jsaħħaħ il-leġislazzjoni b'ġurisdizzjoni kredibbli u tenna li l-ħarsien tal-aħjar ġid taċ-ċittadini ma jistax ikun kkwantifikat f'termini monetarji. Il-Kap Eżekuttiv tal-Malta Lotteries, Vasileios Kasiotakis, qal li apparti din l-għotja l-kumpanija tagħti mas-€600,000 lill-Fond għall-Kawżi Ġusti amministrat mill-Ministeru għall-Finanzi. Dawn il-flus jirrappreżentaw premijiet li ma jinġabrux u li mbagħad jitqassmu bejn individwi u għaqdiet mhux governattivi għal diversi proġetti fil-komunità. Fost l-inizjattivi tal-Fondazzjoni Logħob Responsabbli, hemm il-helpline 1777 li toffri għajnuna u appoġġ lil dawk li għandhom problemi biex irażżnu l-vizzju tal-logħob. Ara l-intervisti sħaħ mas-Segretarju Parlamentari għas-Servizzi Finanzjarji u l-Ekonomija Diġitali, Clayton Bartolo u mal-Kap Eżekuttiv tal-Malta Lotteries, Vasileios Kasiotakis hawn.